
סדר היום: 		הצעת חוק הבטחת הכנסה (תיקון מס' 24) (הכרה באפוטרופוס כהורה 
		יחיד), התשס"ה-2004 (פ/323)



נכחו:			

חברי הוועדה:	שאול יהלום – היו"ר


מוזמנים:	חה"כ רשף חן
	יעקב עמר	יועץ שר הרווחה לענייני הביטוח הלאומי
	רונית צור	פקידת סעד ראשית, משרד הרווחה
	עו"ד חנה נויברגר	הלשכה המשפטית, משרד הרווחה
	חנה ברזל	עוזרת למנכ"ל הקרן לטיפול בחסויים
	נחמה כץ	מנהלת סניף תל-אביב, הקרן לטיפול בחסויים
	דבורה בדר	אגף הגמלאות, המוסד לביטוח לאומי
	מרים שמלצר	אגף מחקר ותכנון, המוסד לביטוח לאומי
	עו"ד כרמית נאור	הלשכה המשפטית, המוסד לביטוח לאומי
	הרן לבאות	רפרנט עלייה וקליטה, משרד האוצר
	עו"ד שי סומך	משרד המשפטים
	
			


ייעוץ משפטי:	ג'ודי  וסרמן
	ירון סיני, מתמחה

מנהלת הוועדה:	וילמה מאור

קצרנית:	דקלה אברבנאל


הצעת חוק הבטחת הכנסה (תיקון מס' 24) (הכרה באפוטרופוס כהורה יחיד),
התשס"ה-2004 (פ/323)


היו"ר שאול יהלום:

	שלום לכולם, אני מתכבד לפתוח את ישיבת ועדת העבודה, הרווחה והבריאות. הנושא שלנו הוא הצעת חוק פרטית של חבר הכנסת רשף חן וחברת הכנסת מרינה סולודקין, ועוד חברי כנסת: הצעת חוק הבטחת הכנסה (תיקון מס' 24) (הכרה באפוטרופוס כהורה יחיד). זוהי הצעה אחרי קריאה ראשונה. 

	בבקשה, עו"ד וסרמן תציג אותה בתמציתיות. 

ג'ודי וסרמן:

	זהו תיקון לחוק הבטחת הכנסה, שמטרתו הייתה לאפשר לאפוטרופוס שהוא הורה יחיד לקבל גמלה בשיעור המוגדל שמקבל הורה יחיד שמחזיק ילד ביולוגי. לפי המצב החוקי וההגדרות שבחוק הבטחת הכנסה, אפוטרופוס שהוא הורה יחיד – כלומר שאינו נשוי, גרוש, אלמן וכו' – מקבל גמלה שלא בשיעור של החד-הוריות, אלא בשיעור אחר, כי לא היה כלול בהגדרה.

היו"ר שאול יהלום:

	הוא קיבל בשיעור גבוה יותר.

ג'ודי וסרמן:

	באחד המקרים זה יותר גבוה. אני מניחה שהוא קיבל בשיעור של יחיד פלוס ילד. 

כרמית נאור:

	לא, לא הכירו בילד. 

רשף חן:

	בכלל לא התייחסו לילד. 

ג'ודי וסרמן:

	היה צריך לתקן את העיוות. הנוסח שאושר בקריאה ראשונה תיקן את הגדרת הורה יחיד, ובעצם כלל את אותו אפוטרופוס שהוא עצמו הורה יחיד והיה אפוטרופוס של ילד, על מנת לאפשר לו לקבל גמלה מוגדלת בשיעור של ההורה היחיד. 

מונחת על השולחן הצעה של הממשלה, של המוסד לביטוח לאומי, משרד האוצר ומשרד המשפטים – כך אני מבינה – עם נוסח משופר. בעצם כאן מתקנים לא את ההגדרה של הורה יחיד אלא את ההגדרה של ילד. בכך מרחיבים, והולכים צעד קדימה מעבר למה שאושר בקריאה ראשונה. ההצעה הזאת מאפשרת לא רק להורה יחיד שמחזיק כאפוטרופוס לקבל בשיעור של הורה יחיד פלוס ילד, אלא גם זוג אפוטרופוסים יוכלו לקבל בשיעור כזה. 

היו"ר שאול יהלום:

	כלומר, הגמלה היא ה"וואוצ'ר" של הילד, איפה שהוא נמצא. 


ג'ודי וסרמן:

	בדיוק. בכל הרכב משפחה שבו ההורים אפוטרופוסים של הילד הם יקבלו כאילו הם ההורים הביולוגיים – בין שמדובר במשפחה חד-הורית, בזוג, או כל הרכב אחר. 

היו"ר שאול יהלום:

	את רואה בזה בעיה?

ג'ודי וסרמן:

	לא. זה מצוין.

היו"ר שאול יהלום:

	יש למישהו הערות? מישהו לא מסכים? מישהו רוצה לתקן?

ג'ודי וסרמן:

	יש עוד עניין, בסעיף ב(3). גם כאשר הילד עובר את גיל 18, האפוטרופוסים עדיין ייחשבו הורים של הילד, כל עוד הוא ילד בהגדרת סעיף 238: הילד משרת בצבא, בשירות לאומי וכו'. גם אחרי גיל 18. זאת המשמעות. גם אם פורמלית הוא כבר לא אפוטרופוס, כי מגיל 18 לא צריך אפוטרופוס, עדיין הילד ייכלל בהגדרת ילד ויהיה זכאי לגמלה. 

רשף חן:

	התוצאה היא אותה תוצאה? 

ג'ודי וסרמן:

	זה הרבה יותר רחב.

רשף חן:

	בסדר גמור. 

היו"ר שאול יהלום:

	עוד מישהו רצה להעיר הערה. לא. אנחנו מאשרים את החוק לקריאה שנייה ושלישית. תודה רבה. 

	הישיבה ננעלה בשעה 11:20. 


